钦定古今图书集成/明伦汇编/宫闱典/第072卷 > 《重上直言谏东宫启》前人
## 钦定古今图书集成/明伦汇编/宫闱典/第072卷 > 《重上直言谏东宫启》前人

臣闻太子者，君之贰，国之本也。所以承宗庙之重，系
亿兆之心，万国以贞，四海属望。殿下以仁孝之德，明
睿之姿，岳峙泉澄，金贞玉裕。天皇升殿下以储副，寄
殿下以监抚，欲使照无不及，恩无不覃，百寮仰重辉
之耀，万姓闻洊雷之响。夫君以人为本，人以食为命。
君非人无以保其位，人非食无以全其生。故孔子曰：
“百姓足，君孰与不足？百姓不足，君孰与足？”自顷年已
来，频有水旱，菽粟不能丰稔，黎庶自致煎穷。今夏亢
阳，米价腾踊，贫窭之室，无以自资，朝夕皇皇，唯忧馁
馑。下人之瘼，实可哀矜，稼穑艰难，所宜详悉。天皇所
以垂衣北极，殿下所以守器东朝，为天下之所尊，得
天下之所利者，岂惟上天之幽赞，亦百姓之力也。百
姓危则社稷不得独安，百姓乱则帝王不得独理。故
古人云：“明君饱而知人饥，温而知人寒，每以天下为
忧，不以四海为乐。”今关陇之外，凶寇凭陵，西土边甿，
凋丧将尽，干戈日用，烽柝荐惊。千里有劳于馈粮，三
农不遑于稼穑，虽蜂虿之小毒，亦足以烦师旅而扰
边隅矣。殿下为臣为子，乃国乃家，为臣在于竭忠，为
子期于尽孝。在家不可以自逸，在国不可以自康。一
物有亏，圣上每留神念。三边或梗，殿下岂不兢怀？况
当养德之秋，非是任情之日。伏承北门之内，造作不
常，翫好所营，或有烦费。倡优杂伎，不息于前；鼓吹繁
声，亟闻于外。既喧听览，且黩宫闱。兼之仆隶小人，缘
此得亲左右，亦既奉承颜色，能不恃赖恩光？作福作
威，莫不由此。若不防慎，必有愆非。傥使微累德音，于
后悔之何及。《书》云：“不作无益害有益。”此皆无益之事，
固不可耽而悦之。臣又闻在上不骄，高而不危；制节
谨度，满而不溢。高而不危，所以长守贵；满而不溢，所
以长守富。是知高危不可不慎，满溢不可不持。《易》曰：
“君子终日乾乾，夕惕若，厉，无咎。”敬慎之谓也。在于凡
庶，能守而行之，犹可以高振声华，坐致荣禄。殿下有
少阳之位，有天挺之资，片善而天下必闻，小能而天
下咸服，岂可不为尽善尽美之道，以取可久可大之
名哉！伏愿博览经书以广其德，屏退声色以抑其情，
静默无为，恬虚寡欲，非礼“匆动，非法不言。居处服玩，
必求节俭；畋猎游娱，不为驰骋。正人端士，必引而亲
之；便僻侧媚，必斥而远之。使惠声溢于远近，仁风翔
于内外。则可以克享终吉，长保利贞”，为上嗣之称首，
奉圣人之鸿业也。臣昔参朱邸，忝胶东之藩吏；晚侍
青宫，叨望苑之储采。每得亲承睿盻，侧奉宸规，出入
银榜之前，旦暮铜楼之下，小人顶戴，无以胜恩，区区
浅诚，窃不自已。古人耻其君不及尧舜，臣亦愿陛下
超于启发。是以冒进狂言，庶有裨于万一，微生万死，
实无恨于三泉。谨启。